ข่าวดียูโรโซนศก.มีแววฟื้นPMIขยับขึ้น
ยุโรปยิ้มรับข่าวดีเหตุผลสำรวจชี้เศรษฐกิจยูโรโซนมีแววฟื้น เชื่อผ่านจุดตกต่ำสุดมาแล้ว หลังดัชนีพีเอ็มไอขยับปรับขึ้น
5 ม.ค. 2556

ยุโรปยิ้มรับข่าวดีเหตุผลสำรวจชี้เศรษฐกิจยูโรโซนมีแววฟื้น เชื่อผ่านจุดตกต่ำสุดมาแล้ว หลังดัชนีพีเอ็มไอขยับปรับขึ้น
มาร์กิต บริษัทด้านการวิจัยรายใหญ่ในภูมิภาคยุโรปเผยผลสำรวจดัชนีมาร์กิต ยูโรโซน คอมโพสิต พีเอ็มไอ ซึ่งเป็นดัชนีที่ใช้วัดกิจกรรมทางเศรษฐกิจของบริษัทหลายพันแห่งทั่วยูโรโซนพบว่ามีการขยับเพิ่มขึ้นในเดือน ธ.ค. ที่ 47.2 จุด จาก 46.5 จุด เมื่อเทียบกับเดือนก่อนหน้า 
ทั้งนี้ แม้จะเป็นจำนวนค่าที่ต่ำกว่า 50 จุด ซึ่งหมายความว่าเศรษฐกิจยังไม่พ้นจากสภาวะถดถอย แต่ตัวเลขในเดือน ธ.ค. ก็นับเป็นค่าที่วัดได้มากที่สุดนับตั้งแต่เดือน มี.ค. ปี 2555 โดยภาคธุรกิจที่มีอัตราพีเอ็มไอชะลอตัวช้าลง คือภาคบริการ ธนาคาร และร้านอาหาร ขณะที่ภาคการผลิตยังคงจัดอยู่ในอันดับแย่ในปีที่ผ่านมา 
พร้อมกันนี้ ผลสำรวจยังระบุอีกว่า ดัชนีพีเอ็มไอที่หดตัวลดลง ได้กลายเป็นสัญญาณบ่งชี้ถึงความเป็นไปได้ว่าเศรษฐกิจที่ตกต่ำของภูมิภาคได้ผ่านจุดเลวร้ายที่สุดมาแล้ว และกำลังเข้าสู่ภาวะฟื้นฟู 
อย่างไรก็ตาม มาร์กิต เตือนว่า แม้จะเป็นข่าวดี แต่ผลสำรวจยังแสดงให้เห็นสัญญาณภาวะเศรษฐกิจโดยรวมของภูมิภาคที่ยังคงหดตัวอยู่ เช่น ตัวเลขการค้าปลีก และดัชนีความเชื่อมั่นผู้บริโภค
คริส วิลเลียมสัน หัวหน้านักเศรษฐศาสตร์จากเมอร์กิตกล่าวว่า กระนั้น การสำรวจครั้งนี้ช่วยทำให้มีหลักฐานที่เชื่อได้ว่า จุดเลวร้ายที่สุดของเศรษฐกิจได้ผ่านพ้นไปแล้ว และปี 2556 นี้จะเป็นปีที่เศรษฐกิจของภูมิภาคยุโรปแห่งนี้จะเติบโตได้